**

# Materiál na rokovanie

**Hospodárskej a sociálnej rady SR**

# dňa 2.12.2017

**K bodu č. 1**

**Stanovisko k návrhu poslancov Národnej rady Slovenskej republiky Jána Podmanického, Martina Glváča a Ľubomíra Petráka na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov**

**Všeobecne k návrhu:**

Ciele návrhu zákona smerujú k podpore vyššej pracovnej mobility uchádzačov o zamestnanie tým, že sa zvyšuje motivácia uchádzačov a rozširujú možnosti podpory mobility zamestnávania. Návrhom sa zlepšujú podmienky poskytovania príspevku na dochádzku za prácou a príspevku na podporu mobility za prácou. Navrhuje sa zvýšiť maximálna výška oboch príspevkov, umožniť poskytovanie príspevku na dochádzku za prácou bez ohľadu na vymedzenie spôsobu dopravy do zamestnania, vypustiť obmedzenie poskytovania príspevku na dochádzku za prácou v rámci jednej obce a predĺžiť obdobie poskytovania príspevku. Súčasne sa umožňuje kombinácia príspevkov a zavedenie príspevku na presťahovanie za prácou, ktorý bude určený na úhradu nákladov súvisiacich s presťahovaním občana do nového miesta trvalého pobytu.

Návrh zákona zjednodušuje podmienky zamestnávania štátnych príslušníkov tretích krajín vo vybraných profesiách, kde je preukázaný nedostatok kvalifikovanej pracovnej sily a v okresoch s priemernou mierou evidovanej nezamestnanosti nižšou ako 5 %. Navrhuje rozšírenie povinností zamestnávateľa, ku ktorému sú na výkon práce vysielaní štátni príslušníci tretích krajín, o povinnosť zabezpečenia primeraného ubytovania pre vysielaných zamestnancov, ako aj o povinnosť doloženia príslušných dokladov preukazujúcich ich vyslanie. Stanovujú sa administratívne podmienky pre možnosť obsadenia voľného pracovného miesta, ktoré zodpovedá vysokokvalifikovanému zamestnaniu, vrátane podmienky neporušovania zákazu nelegálneho zamestnávania v období dvoch rokov pred podaním žiadosti.

**Pripomienky k návrhu:**

ZMOS neuplatňuje k návrhu zákona zásadné pripomienky. Na diskusiu z pohľadu miest a obcí je prípadné doplnenie (precizovanie) kontrolných mechanizmov (napr. v § 22 a 23, 53c) ktorými by boli jasne stanovené povinnosti zamestnávateľov pri zabezpečovaní ubytovania pre poskytovateľov príspevkov nielen vo vzťahu k ÚPSVaR SR, ale aj voči mestám a obciam. Nakoľko sa nedá reálne počítať so zásadnými zmenami v legislatíve upravujúcej inštitút trvalého a prechodného pobytu, je pravdepodobné, že aplikačná prax si vyžiada prijatie opatrení, ktorými by sa lepšie kontrolovala evidencia a podmienky ubytovania nielen zo strany ÚPSVaR SR ale aj miest a obcí. Zároveň by to mal byť nielen podklad pre kontrolu evidencie počtov ubytovaných, pre posudzovanie vhodnosti ubytovania, ale aj napr. pre účely dane z ubytovania.

**Záver:**

ZMOS odporúča návrh zákona na ďalšie konanie.

 **Michal Sýkora**

 **predseda ZMOS**